REGOLAMENT TAL-KUMMISSJONI (KE) Nru 859/2008
ta’ l-20 ta’ Awwissu 2008
li jemenda r-Regolament tal-Kunsill (KEE) Nru 3922/91 dwar il-ħtiġijiet tekniċi komuni u l-proċeduri amministrattivi li japplikaw għat-trasport kummerċjali bl-ajruplan
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3922/91 tas-16 ta’ Diċembru 1991 dwar l-armonizzazzjoni tal-ħtiġijiet tekniċi u l-proċeduri amministrattivi fil-qasam ta' l-avjazzjoni ċivili (1), u b'mod partikolari l-Artikolu 11(1) tiegħu,
Billi:
(1)
Ir-Regolament (KEE) Nru 3922/91 jistipula li l-Kummissjoni għandha tadotta l-emendi għall-ħtiġijiet tekniċi komuni u l-proċeduri amministrattivi elenkati fl-Anness III tiegħu li huma meħtieġa minħabba l-progress xjentifiku u tekniku;
(2)
L-Anness III tar-Regolament (KEE) Nru 3922/91 huwa bbażat fuq sett ta' regoli armonizzati adottati mill-Awtoritajiet ta' l-Avjazzjoni Konġunta (JAA) imsejħa Ħtiġijiet ta' l-Avjazzjoni Konġunta għat-Trasport Kummerċjali bl-Ajru (l-Ajruplani) (“Joint Aviation Requirements for Commercial Air Transportation (Aeroplanes)”) (JAR-OPS 1).
(3)
Ir-Regolament tal-Kummissjoni (KE) Nru 8/2008 aġġorna l-Anness III sabiex jirrifletti l-emendi li saru fil-JAR-OPS mill-1 ta' Jannar 2005 (l-emendi 9 sa 12) qabel id-data li fiha dak l-Anness isir applikabbli (is-16 ta’ Lulju 2008) (2);
(4)
Abbażi ta’ aktar ħidma mwettqa mill-Aġenzija Ewropea għas-Sikurezza ta’ l-Ajru, u sakemm jiġu adottati r-regolamenti implimentattivi previsti fir-Regolament (KE) Nru 8/2008, dak l-Anness għandu jiġi emendat mill-ġdid sabiex jinkludi ċerti ħtiġijiet dettaljati tekniċi u operattivi li għandhom x'jaqsmu ma' l-elementi l-aktar kruċjali tas-sigurtà imniżżla f'dak l-Anness.
(5)
Dawn il-ħtiġijiet il-ġodda għandhom jibdew japplikaw mingħajr dewmien. Madankollu, hu meħtieġ biżżejjed żmien għall-industrija u l-awtoritajiet sabiex jimplimentaw id-dispożizzjonijiet kumplessi b’rabta ma’ l-Operazzjonijiet f’Kull Kundizzjoni Meteoroloġika u mat-Taħriġ ta' l-Ekwipaġġ;
(6)
L-Anness III tar-Regolament (KEE) Nru 3922/1991 għandu għalhekk jiġi emendat kif jixraq.
(7)
Il-miżuri pprovduti f'dan ir-Regolament huma skond l-opinjoni tal-Kumitat għas-Sikurezza ta' l-Ajru stabbilit mill-Artikolu 12 tar-Regolament (KEE) Nru 3922/1991,
ADOTTAT DAN IR-REGOLAMENT:
Artikolu 1
L-Anness III tar-Regolament tal-Kunsill (KEE) Nru 3922/91 huwa mibdul bl-Anness ta' dan ir-Regolament.
Artikolu 2
1. Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
2. Id-dispożizzjonijiet ta' l-Anness ta’ dan ir-Regolament dwar l-OPS 1.1005, l-OPS 1.1010, l-OPS 1.1015, l-Appendiċi 1 ta’ l-OPS 1.1005, l-Appendiċi 1 ta’ l-OPS 1.1010, l-Appendiċi 1 ta’ l-OPS 1.1015 u l-Appendiċi 3 ta’ l-OPS 1.1005/1.1010/1.1015 għandhom japplikaw mis-16 ta' Lulju 2009.
3. Id-dispożizzjonijiet ta' l-Anness ta’ dan ir-Regolament dwar l-OPS 1.430, l-OPS 1.435, l-OPS 1.440, l-OPS 1.450, l-OPS 1.455, l-OPS 1.460, l-Appendiċi 1 ta’ l-OPS 1.430, l-Appendiċi 1 ta’ l-OPS 1.440, l-Appendiċi 1 ta’ l-OPS 1.450, u l-Appendiċi 1 ta’ l-OPS 1.455 għandhom japplikaw mis-16 ta' Lulju 2011.
4. Sakemm jiġu applikati d-dispożizzjonijiet imsemmija fil-paragrafi 2 u 3, id-dispożizzjonijiet korrispondenti fl-Anness tar-Regolament (KEE) Nru 8/2008 għandhom jibqgħu applikabbli.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 20 ta’ Awwissu 2008.